**APSTIPRINĀTS**

ar Iepirkuma komisijas

2018. gada 27. novembra sēdes

protokolu Nr.1

Iepirkuma

(Publisko iepirkumu likuma 9. panta kārtībā)

 **„Nekustamā īpašuma apsaimniekošanas pakalpojuma nodrošināšana Jēkabpils, Bauskas un Daugavpils filiālēs”**

NOLIKUMS

Identifikācijas numurs – NVA 2018/34

Rīga

2018

**I VISPĀRĪGĀ INFORMĀCIJA**

1. **Iepirkuma identifikācijas numurs:**

 NVA 2018/34

1. **Pasūtītājs:**

Nodarbinātības valsts aģentūra

 Reģ. Nr. 90001634668

 Adrese K. Valdemāra ielā 38 k-1, Rīgā, LV - 1010

 Fakss: 67021806

 Mājas lapas adrese: [www.nva.gov.lv](http://www.nva.gov.lv)

1. **Pasūtītāja kontaktpersona un informācijas apmaiņa**

Nodarbinātības valsts aģentūras Juridiskā departamenta Iepirkumu un līgumu nodaļas juriskonsulte Ieva Kantika, e-pasts: Ieva.Kantika@nva.gov.lv

Informācijas apmaiņa starp Nodarbinātības valsts aģentūru (turpmāk – pasūtītājs) un pakalpojuma sniedzēju (turpmāk – pretendents) notiek rakstveidā pa pastu vai elektroniski, izmantojot kontaktpersonas elektronisko pasta adresi. Kontaktpersona iepirkuma laikā sniedz tikai organizatoriska rakstura informāciju.

1. **Iepirkuma priekšmets un paredzamā līgumcena:**
	1. Nekustamā īpašuma apsaimniekošanas pakalpojuma nodrošināšana Jēkabpils, Bauskas un Daugavpils filiālēs saskaņā ar tehnisko specifikāciju attiecīgajā iepirkuma priekšmeta daļā (1.pielikums, 2.pielikums, 3.pielikums).
	2. Iepirkuma priekšmets ir sadalīts trīs daļās:
		1. iepirkuma 1.daļa - apsaimniekošanas pakalpojumu nodrošināšana Jaunā ielā 79E, Jēkabpilī, atbilstoši tehniskajā specifikācijā-finanšu piedāvājumā (1.pielikums) un nolikumā noteiktajām prasībām;
		2. iepirkuma 2.daļa - apsaimniekošanas pakalpojumu nodrošināšana Rātslaukuma ielā 4, Bauskā, atbilstoši tehniskajā specifikācijā-finanšu piedāvājumā (2.pielikums) un nolikumā noteiktajām prasībām;
		3. iepirkuma 3.daļa - apsaimniekošanas pakalpojumu nodrošināšana Varšavas ielā 18, Daugavpilī, atbilstoši tehniskajā specifikācijā-finanšu piedāvājumā (3.pielikums) un nolikumā noteiktajām prasībām.
	3. CPV kods – CPV - 79993000-1 (Ēku un telpu apsaimniekošanas pakalpojumi).
	4. Paredzamā kopējā līgumcena, neieskaitot pievienotās vērtības nodokli (turpmāk – PVN) ir līdz EUR 38755,00 (trīsdesmit astoņi tūkstoši septiņi simti piecdesmit pieci eiro, 00 centi), tai skaitā:
		1. Iepirkuma priekšmeta 1.daļai maksimālā paredzamā līgumcena ir līdz EUR 13377,50 (trīspadsmit tūkstoši trīs simti septiņdesmit septiņi eiro, 50 centi) bez PVN;
		2. Iepirkuma priekšmeta 2.daļai maksimālā paredzamā līgumcena ir līdz EUR 13377,50 (trīspadsmit tūkstoši trīs simti septiņdesmit septiņi eiro, 50 centi) bez PVN;
		3. Iepirkuma priekšmeta 3.daļai maksimālā paredzamā līgumcena ir līdz EUR 12000,00 (divpadsmit tūkstoši eiro, 00 centi) bez PVN.
2. **Līguma izpildes laiks un vieta:**
	1. Paredzamais līguma izpildes termiņš katrā iepirkuma priekšmeta daļā – no 2019.gada 1.janvāra līdz brīdim, kad ir iestājies viens no šādiem nosacījumiem:
		1. ir iestājies 2020.gada 31.decembris;
		2. ir izlietota līgumcena attiecīgajā iepirkuma priekšmeta daļā.
	2. Līguma izpildes vieta – Latvijas Republikas pilsētas: Jēkabpils, Bauska un Daugavpils.
3. **Iespējas iepazīties ar nolikumu un saņemt to:**
	1. Ieinteresētie pretendenti ar nolikumu un tā pielikumiem var iepazīties pasūtītāja mājas lapā internetā [www.nva.gov.lv](http://www.nva.gov.lv/) sadaļā „Iepirkumi”. Jautājumu vai nolikuma grozījuma gadījumā norādītajā mājas lapā iepirkuma komisija ievietos papildu informāciju.
	2. Ieinteresētais pretendents uzņemas atbildību sekot līdzi turpmākajām izmaiņām iepirkuma dokumentācijā, kā arī iepirkuma komisijas sniegtajām atbildēm uz ieinteresēto pretendentu jautājumiem, kas tiek publicēti Pasūtītāja mājas lapā.
	3. Atbildes uz ieinteresēto pretendentu uzdotajiem jautājumiem un papildu informāciju par iepirkuma dokumentācijā iekļautajām prasībām attiecībā uz piedāvājumu sagatavošanu, iesniegšanu vai pretendentu atlasi, pasūtītājs sniegs triju darbdienu laikā, bet ne vēlāk kā četras dienas pirms piedāvājumu iesniegšanas termiņa beigām. Atbildes uz pretendenta uzdotajiem jautājumiem tiks ievietotas pasūtītāja mājaslapā www.nva.gov.lv sadaļā – Iepirkumi, kā arī nosūtītas uz pretendenta norādīto elektronisko adresi.
	4. Ar nolikumu un tā pielikumiem drukātā formātā, līdz piedāvājumu iesniegšanas termiņa beigām, var iepazīties katru darba dienu no plkst. 8.30 līdz plkst. 12.00 un no plkst.12.30 līdz plkst. 17.00 Pasūtītāja telpās K. Valdemāra ielā 38 k-1, Rīgā, iepriekš piesakoties pie nolikuma 3. punktā noteiktās kontaktpersonas.
	5. Ieinteresētais pretendents ir tiesīgs pieprasīt pasūtītājam izsniegt iepirkuma procedūras dokumentus drukātā veidā. Pasūtītājam ir pienākums pieprasītos iepirkuma procedūras dokumentus izsniegt triju darbdienu laikā pēc tam, kad saņemts šo dokumentu pieprasījums, ievērojot nosacījumu, ka dokumentu pieprasījums iesniegts laikus pirms piedāvājuma iesniegšanas termiņa.
4. **Piedāvājuma iesniegšanas vieta, datums, laiks un kārtība:**
	1. Pretendentam piedāvājums jāiesniedz ne vēlāk kā līdz **2018. gada 10. decembrim plkst. 11.00**, Pasūtītāja telpās: K.Valdemāra ielā 38 k-1, Rīgā, LV – 1010, piedāvājumu ievietojot 1. stāva foajē novietotajā  pasta kastē, Pasūtītāja darba laikā katru darba dienu no 8.30 līdz 17.00 vai personīgi sazinoties ar Juridiskā departamenta lietvedi, pa tālr. Nr. 67021827.
	2. Pretendents iesniedz piedāvājumu personīgi vai atsūtot pa pastu ierakstītā sūtījumā. Nosūtot piedāvājumu pa pastu, pretendents uzņemas atbildību par piedāvājuma saņemšanu līdz nolikuma 7.1. apakšpunktā norādītajam termiņam nolikumā norādītajā vietā. Piedāvājumi pēc nolikumā norādītā iesniegšanas termiņa netiks pieņemti, un pa pastu saņemtie piedāvājumi tiks nosūtīti atpakaļ pretendentam neatvērti.
	3. Piedāvājumu pretendents var iesniegt par vienu iepirkuma priekšmeta daļu atsevišķi vai par vairākām iepirkuma priekšmeta daļām, vai par visu iepirkuma priekšmeta apjomu. Pretendents var iesniegt tikai vienu piedāvājuma variantu.
	4. Pretendents no saviem līdzekļiem sedz visas izmaksas, kas saistītas ar viņa piedāvājuma sagatavošanu un iesniegšanu pasūtītājam.
	5. Ieinteresētajiem piegādātājiem iespējama objekta apskate.
	6. Objekta apskatei ieinteresētais piegādātājs piesakās elektroniski un saskaņo apskates laiku ar konkrētās filiāles vadītāju:
		1. Jēkabpils filiāles vadītāja Svetlana Zujeva, e-pasts Svetlana.Zujeva@nva.gov.lv;
		2. Bauskas filiāles vadītāja Igunda Bēmane, e-pasts Igunda.Bemane@nva.gov.lv;
		3. Daugavpils filiāles vadītāja Jurate Kornutjaka, e-pasts Jurate.Kornutjaka@nva.gov.lv.
	7. ierodoties uz apskati, ieinteresētā piegādātāja pārstāvis uzrāda ieinteresētā piegādātāja izdotu pilnvaru veikt ēkas apskati;
	8. pēc apskates veikšanas ieinteresētā piegādātāja pārstāvis un pasūtītāja pārstāvis paraksta ēkas apsekošanas aktu (11.pielikums), tādā veidā apliecinot apskates veikšanas faktu.

**II. Prasības attiecībā uz piedāvājuma noformējumu un**

**iesniegšanu**

1. Pretendents sagatavo un iesniedz piedāvājumu saskaņā ar nolikumā izvirzītajām prasībām.
2. Piedāvājumu papīra formātā iesniedz 2 (divos) eksemplāros, kas ievietoti vienā ārējā iepakojumā (viens oriģināleksemplārs ar norādi ORIĢINĀLS un viena kopija ar norādi KOPIJA). Ja piedāvājuma kopija atšķirsies no piedāvājuma oriģināla, iepirkuma komisija ņems vērā piedāvājuma oriģinālu. Piedāvājuma oriģinālā esošās kopijas jāapstiprina atbilstoši normatīvajos aktos noteiktajām prasībām.
3. Piedāvājums pretendentam jānoformē un jāiesniedz vienā iesietā sējumā, vienlaikus ievērojot nolikuma 9. punktā norādītās prasības. Sējumā dokumentiem jābūt sakārtotiem vienkopus, ar numurētām lapām, satura rādītāju un cauršūtiem ar auklu tādā veidā, kas nepieļauj to atdalīšanu. Uz pēdējās lapas aizmugures cauršūšanai izmantojamā aukla jānostiprina ar pārlīmētu lapu, uz kuras jānorāda cauršūto lapu skaits, ko ar savu parakstu un pretendenta zīmoga (spiedoga) nospiedumu, ja pretendentam tāds ir, apliecina pretendenta pārstāvis.
4. Piedāvājums iesniedzams aizlīmētā iepakojumā, uz kura jānorāda:
	1. Pasūtītāja nosaukums un adrese;
	2. Pretendenta nosaukums, reģistrācijas numurs, adrese, tālrunis, kontaktpersona un elektroniskā pasta adrese;
	3. atzīme: “Piedāvājums iepirkumam „ Nekustamā īpašuma apsaimniekošanas pakalpojuma nodrošināšana Jēkabpils, Bauskas un Daugavpils filiālēs”, iepirkuma identifikācijas Nr. NVA 2018/34. Neatvērt līdz piedāvājumu atvēršanas sanāksmei”.
5. Ja piedāvājums tiek sūtīts elektroniski un parakstīts ar drošu elektronisku parakstu, piedāvājumam uz atsevišķas lapas jāpievieno šī nolikuma 11.1., 11.2. un 11.3. apakšpunktā minētā informācija. Pretendents ir tiesīgs parakstīt visus dokumentus kā vienu kopumu ar vienu drošu elektronisko parakstu.
6. Piedāvājumam jābūt latviešu valodā. Ja pretendenta atlases dokumenti ir citā valodā, klāt jāpievieno tulkojums latviešu valodā. Par dokumentu tulkojuma atbilstību oriģinālam atbild pretendents.
7. Iesniegtajiem dokumentiem jābūt skaidri salasāmiem, lai izvairītos no jebkādiem pārpratumiem. Vārdiem un skaitļiem jābūt bez iestarpinājumiem, labojumiem vai dzēsumiem.
8. Piedāvājums jāparaksta pretendenta pārstāvim, kuram ir pretendenta pārstāvības tiesības vai tā pilnvarotai personai. Personas, kuras paraksta piedāvājumu, paraksta tiesībām ir jābūt nostiprinātām atbilstoši normatīvajos tiesību aktos noteiktajam regulējumam. Ja piedāvājumā iekļauto dokumentāciju paraksta pretendenta pilnvarota persona, piedāvājumam pievieno attiecīgu paraksta tiesīgās personas izdotu pilnvaru vai normatīvajos tiesību aktos noteiktā kārtībā apliecinātu pilnvarojuma kopiju. Piedāvājumā iekļauto dokumentu kopiju apliecinājumu ar parakstu apstiprina pretendenta paraksta tiesīgā persona vai pilnvarota persona.
9. Pretendents ir tiesīgs atsaukt iesniegto piedāvājumu, rakstveidā par to paziņojot pasūtītājam. Piedāvājuma atsaukšana nav grozāma, un tā izbeidz turpmāku pretendenta līdzdalību iepirkumā.
10. Pirms iepirkuma nolikuma noteiktā piedāvājuma iesniegšanas termiņa beigām pretendents ir tiesīgs grozīt iesniegto piedāvājumu. Paziņojums par grozījumiem piedāvājumā sagatavojams, noformējams un iesniedzams tāpat kā piedāvājums (atbilstoši nolikuma prasībām) un uz tā jābūt norādei, ka tie ir sākotnējā piedāvājuma grozījumi.
11. Pēc piedāvājumu iesniegšanas termiņa beigām Pretendents nevar savu piedāvājumu grozīt.
12. Ja piedāvājumu iesniedz fizisko vai juridisko personu apvienība jebkurā to kombinācijā (turpmāk – pretendentu apvienība), piedāvājumā jānorāda persona, kura pārstāv pretendentu apvienību iepirkumā, kā arī katra apvienības dalībnieka atbildības apjoms.

**III** **Nosacījumi Pretendenta dalībai**

**IEPIRKUMĀ un IESNIEDZAMIE DOKUMENTI**

1. **Atlases prasības pretendentiem:**
	1. pretendents, pretendentu apvienības dalībnieks, pretendenta piesaistītais apakšuzņēmējs, kā arī persona, uz kuras iespējām pretendents balstās, ir reģistrēts normatīvajos aktos noteiktajā kārtībā – Uzņēmumu reģistra administrētajos reģistros vai nodokļu maksātāju reģistrā, vai līdzvērtīgā reģistrā ārvalstīs, ja attiecīgās valsts normatīvie akti to paredz;
	2. uz pretendentu neattiecas Publisko iepirkumu likuma 9.panta astotajā daļā noteiktie izslēgšanas nosacījumi;
	3. pretendents ir sniedzis informāciju savas kvalifikācijas novērtēšanai, un sniegtā informācija ir patiesa;
	4. ja pretendents plāno piesaistīt apakšuzņēmējus, tad tie ir piesaistāmi saskaņā ar Publisko iepirkumu likuma 63.panta noteikumiem;
	5. pretendentam ir visi nepieciešamie resursi un personāls, lai kvalitatīvi, savlaicīgi un atbilstoši iepirkuma prasībām nodrošinātu pakalpojuma sniegšanu. Pretendenta rīcībā ir kvalificēts personāls, kas pretendentam dod tiesības veikt apkures sistēmu, ūdensvada un kanalizācijas sistēmu un elektrotīklu un elektroietaišu apkopes darbus. Līguma slēgšanas tiesību piešķiršanas gadījumā, pretendentam būs jāiesniedz minēto speciālistu kvalifikāciju apliecinošu dokumentu apliecinātas kopijas;
	6. pretendentam iepriekšējo 3 (trīs) gadu laikā (2015., 2016., 2017. gads un 2018. gadā līdz piedāvājumu iesniegšanas termiņa beigām) ir vismaz 3 (trīs) gadu pieredze nekustamā īpašuma apsaimniekošanas pakalpojuma nodrošināšanā.
2. **Pretendentam jāiesniedz šādi dokumenti:**
	1. tehniskais -finanšu piedāvājums, kas sagatavots atbilstoši tehniskās specifikācijas attiecīgajā iepirkuma priekšmeta daļā (1.pielikums, 2.pielikums, 3.pielikums) prasībām;
	2. pieteikums par dalību iepirkumā (turpmāk – pieteikums) (**4.pielikums**). Ja pieteikumu iesniedz personu grupa, pieteikumu paraksta katrs personu grupas dalībnieks;
	3. pretendenta pieredzes apraksts saskaņā ar nolikuma 20.5 apakšpunktu (**5.pielikums**);
	4. vismaz viena pozitīva atsauksme vai tās kopija no pasūtītāja(-iem), kuram(-iem) ir nodrošināts nekustamā īpašuma apsaimniekošanas pakalpojums pēdējo 3(trīs) gadu laikā, kas pierāda pretendenta pieredzi atbilstoši nolikuma 20.5. apakšpunktā noteiktajām prasībām. Atsauksmē(-s) jābūt ietvertai visai nepieciešamajai informācijai, lai Pasūtītājs varētu izvērtēt Pretendenta atbilstību attiecīgajai nolikuma prasībai, tai ir jābūt pasūtītāja parakstītai, kā arī atsauksmē jābūt norādītai pakalpojuma pasūtītāja kontaktpersonai un kontaktinformācijai;
	5. pretendenta brīvā formā sagatavots apliecinājums, kurā apliecināts, ka tā rīcībā ir nolikuma 20.4.apakšpunktā minētais personāls;
	6. apakšuzņēmēju saraksts (**6.pielikums**). Saraksts jāiesniedz tikai gadījumā, ja pretendents plāno līguma izpildē piesaistīt apakšuzņēmējus, kuru sniedzamo pakalpojumu vērtība ir 10 procenti no kopējās iepirkuma līguma vērtības vai lielāka;
	7. apliecinājums par neatkarīgi izstrādātu piedāvājumu **(7. pielikums)**;
	8. ja tiek veikta objekta apsekošana – objekta apsekošanas akts (**8.pielikums**);
	9. Personu apvienības gadījumā papildus jāiesniedz:
		1. pilnvara par personu apvienības izvirzīto pārstāvi, kas pārstāv personu apvienību iepirkumā un personu apvienības vārdā ir pilnvarota parakstīt visu iepirkuma dokumentāciju;
		2. informācija par personu apvienībā ietilpstošajiem dalībniekiem: dalībnieka nosaukums, reģistrācijas numurs (ja ir juridiska persona), adrese, kontaktpersona un tās tālruņa numurs.
	10. Pretendents, lai apliecinātu profesionālo pieredzi vai pasūtītāja prasībām atbilstoša personāla pieejamību var balstīties uz citu personu iespējām, tikai tad ja šīs personas sniegs pakalpojumus, kuru izpildei attiecīgās spējas ir nepieciešamas. Šādā gadījumā pretendentam ir jāiesniedz:
		1. personas, uz kuras iespējām tas balstās, nosaukumu, reģistrācijas numuru un juridisko adresi;
		2. iepirkuma nolikumā prasīto informāciju par tām atlases prasībām, kuru izpildē pretendents balstās uz citas personas iespējām;
		3. ja pretendents balstās uz citas personas iespējām, lai apliecinātu iepirkuma nolikuma minēto prasību izpildi, pretendents iesniedz personas, uz kuras iespējām pretendents balstās pārstāvja (pievienojama pilnvaras apliecināta kopija) parakstītu apliecinājumu vai vienošanos par nepieciešamo resursu nodošanu piegādātāja rīcībā.
3. Pretendents ir atbildīgs par sniegto ziņu patiesumu. Iepirkuma komisija ir tiesīga pārbaudīt pretendenta un tā piesaistītā speciālista sniegto ziņu patiesumu. Ja iepirkuma komisija, pārbaudot pretendenta jebkuras sniegtās ziņas, konstatēs, ka tās neatbilst patiesībai, pretendents no tālākas līdzdalības iepirkumā vai tā daļā tiks izslēgts.

**IV tehniskais - Finanšu piedāvājums**

1. Pretendentam finanšu piedāvājums jāsagatavo un jāiesniedz atbilstoši tehniskās specifikācijas-finanšu piedāvājuma veidlapai (1., 2. un 3.pielikums).
2. Tehniskajam-finanšu piedāvājumam ir pilnībā jāatbilst tehniskās specifikācijas-finanšu piedāvājuma prasībām.
3. Pretendents drīkst iesniegt tikai vienu tehniskā-finanšu piedāvājuma variantu.
4. Tehniskā-finanšu piedāvājumā cena jānorāda euro (EUR) bez pievienotās vērtības nodokļa, ar divām zīmēm aiz komata.
5. Cenā jāiekļauj visus ar pakalpojuma sniegšanu saistītos izdevumus, t.sk., administratīvās un materiāli tehniskās bāzes nodrošinājuma izmaksas, piemēram, darbaspēka izmaksas, visa veida sakaru izmaksas, u.c., kā arī visus nodokļus un nodevas, izņemot pievienotās vērtības nodokli.

# VI PIEDĀVĀJUMA IZVĒLES KRITĒRIJI, VĒRTĒŠANAS KRITĒRIJI UN VĒRTĒŠANAS KĀRTĪBA

1. Tiks salīdzināti un vērtēti tikai tie piedāvājumi, kas iesniegti nolikumā paredzētajā kārtībā un termiņā. Iepirkuma komisija veic iesniegto pretendentu piedāvājumu vērtēšanu slēgtā sēdē un pārbauda piedāvājumu atbilstību visām Nolikumā noteiktajām prasībām un izvēlas piedāvājumu saskaņā ar Publisko iepirkumu likuma (turpmāk – PIL) 51. panta ceturto daļu – “piedāvājums ar viszemāko cenu”.
2. Iepirkuma komisija vērtēs pretendenta piedāvājuma noformējuma atbilstību nolikuma II. nodaļas prasībām.Ja iepirkuma komisija vērtēšanas procesā konstatēs būtisku piedāvājuma neatbilstību noformējuma prasībām, kuras var ietekmēt turpmāko lēmumu pieņemšanu attiecībā uz pretendentu, iepirkuma komisija ir tiesīga pretendenta piedāvājumu noraidīt un izslēgt no tālākas vērtēšanas.
3. Iepirkuma komisija vērtēs piedāvājuma noformējuma un piedāvājumā pieļautās neprecizitātes būtiskumu, ja, vērtējot, iesniegtos piedāvājumus tiks konstatētas drukas kļūdas vai citas nebūtiskas dokumenta satura neprecizitātes, kas ir acīmredzama kļūda un ja šī pieļautā neprecizitāte nevar ietekmēt turpmākā lēmuma pieņemšanu attiecībā uz pretendentu, iepirkuma komisija ir tiesīga petendenta piedāvājumu turpināt vērtēt.
4. Iepirkuma komisija vērtēs, vai pretendents atbilst nolikuma III. nodaļā noteiktajām atlases prasībām. Ja petendents nav, iesniedzis visus, nolikuma 21.punktā pieprasītos dokumentus, vai iesniegtā informācija neapliecina pretendenta atbilstību nolikuma 20.punktā noteiktajām prasībām, iepirkuma komisija vērtēs neiesniegto dokumentu vai nepilnību būtiskumu. Ja iepirkuma komisija konstatēs, ka pretendenta piedāvājumā norādītā informācija norādīs uz acīmredzamu pretendenta neatbilstību nolikumā noteiktajām atlases prasībām, piedāvājums tiks noraidīts un izslēgts no tālākas vērtēšanas.
5. Vērtējot tehnisko-finanšu piedāvājumu, iepirkuma komisija pārbaudīs vai piedāvājumā nav aritmētisko kļūdu. Ja iepirkuma komisija konstatēs aritmētiskās kļūdas, tā veiks pārrēķinu un turpmākajā vērtēšanas procesā ņems vērā labojumus. Par aritmētisko kļūdu labojumiem pasūtītājs informēs pretendentu. Iepirkuma komisija vērtēs pretendenta tehniskā-finanšu piedāvājuma atbilstību iepirkuma nolikuma V nodaļas prasībām. Ja pretendenta tehniskais-finanšu piedāvājums neatbildīs tehniskās specifikācijas-finanšu piedāvājuma prasībām, pretendents tiks noraidīts un tā piedāvājums tālāk netiks vērtēts.
6. Pēc tehniskā-finanšu piedāvājuma pārbaudes, iepirkuma komisija vērtēs pretendentu, kurš iesniedzis piedāvājumu ar viszemāko cenu katrā iepirkuma priekšmeta daļā.
7. Iepirkuma komisija veiks PIL 9. panta astotajā daļā noteikto pretendentu izslēgšanas nosacījumu pārbaudi, ievērojot PIL 9. panta devītajā, desmitajā, vienpadsmitajā un divpadsmitajā daļā noteikto kārtību, pārbaudīs tikai attiecībā uz pretendentiem, kuram būtu piešķiramas līguma slēgšanas tiesības.
8. Iepirkuma komisija ar lēmumu par uzvarētāju katrā iepirkuma priekšmeta daļā atzīs pretendentu, kurš atbilst nolikumā noteiktajām prasībām, nav izslēdzams no dalības iepirkumā saskaņā ar PIL 9. panta astoto daļu, un kura piedāvājums ir ar zemāko cenu.
9. Iepirkuma komisija atbilstoši Starptautisko un Latvijas Republikas nacionālo sankciju likuma 11.1pantam, pārbaudīs, vai uz pretendentu, tā valdes vai padomes locekli, pārstāvēttiesīgo personu vai prokūristu, vai personu, kura ir pilnvarota pārstāvēt pretendentu darbībās, kas saistītas ar filiāli, vai personālsabiedrības biedru, ja pretendents ir personālsabiedrība, kuram būtu piešķiramas iepirkuma līguma slēgšanas tiesības, ir noteiktas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas, kuras varētu ietekmēt līguma izpildi.
10. Lēmumu par iepirkuma rezultātiem iepirkuma komisija pretendentiem paziņo rakstiski 3 (trīs) darba dienu laikā pēc lēmuma pieņemšanas dienas.
11. Ja, pirms lēmuma par iepirkuma līguma slēgšanas tiesību piešķiršanas, iepirkuma komisija konstatēs, ka vismaz divu piedāvājumu novērtējums attiecīgajā iepirkuma priekšmeta daļā ir vienāds, par iepirkuma uzvarētāju attiecīgajā iepirkuma priekšmeta daļā tiks noteikts pretendents, kuram ir ilgāka pieredze nekustamā īpašuma apsaimniekošanas pakalpojuma nodrošināšanā, atbilstoši pretendenta pieredzes aprakstā norādītajam.
12. Ja iesniegti iepirkuma nolikumā noteiktajām prasībām neatbilstoši piedāvājumi vai iepirkumā vispār netiks iesniegti piedāvājumi, iepirkuma komisija pieņems lēmumu izbeigt iepirkumu bez rezultāta. Šādā gadījumā Pasūtītājs triju darbdienu laikā pēc tam, kad pieņemts lēmums izbeigt iepirkumu bez rezultāta, sagatavos un publicēs publikāciju vadības sistēmā informāciju par iepirkuma izbeigšanu bez rezultāta, norādot lēmuma pieņemšanas datumu un pamatojumu, kā arī savā Pasūtītāja profilā nodrošinās brīvu un tiešu elektronisku piekļuvi šim lēmumam.

**VII IEPIRKUMA LĪGUMA NOTEIKUMI**

1. Iepirkuma līgums tiks slēgts, pamatojoties uz nolikumu, tehnisko specifikāciju un piedāvājumu iepirkumam.
2. Ar iepirkumā par uzvarētāju atzīto pretendentu tiks slēgts iepirkuma līgums atbilstoši nolikuma 12.pielikumā pievienotajam iepirkuma līguma projektam.
3. Līgums stājas spēkā ar 2019.gada 1.janvāri un ir spēkā līdz 2020.gada 31.decembrim.

**Pielikumi:**

Tehniskā specifikācija -finanšu piedāvājums iepirkuma 1. daļai – 1.pielikums;

Tehniskā specifikācija-finanšu piedāvājums iepirkuma 2. daļai – 2.pielikums;

Tehniskā specifikācija -finanšu piedāvājums iepirkuma 3. daļai – 3. pielikums;

Pretendenta pieteikuma dalībai iepirkumā veidlapa – 4.pielikums;

Pretendenta pieredzes apraksta veidlapa – 5.pielikums;

Apakšuzņēmēju saraksts – 6.pielikums;

Apliecinājums par neatkarīgi izstrādātu piedāvājumu – 7.pielikums;

Objekta apsekošanas akts – 8.pielikums;

Iepirkuma līguma projekts – 9.pielikums.